**โครงการส่งเสริมสุขอนามัยเด็กนักเรียนวัดจอมไตร**

 ด้วยทางโรงเรียนวัดจอมไตร มีความประสงค์จะจัดทำโครงการส่งเสริมสุขอนามัยเด็กนักเรียนวัดจอมไตร
ในปีงบประมาณ 2564 โดยขอรับการสนับสนุนงบประมาณจาก กองทุนหลักประกันสุขภาพตำบลนาโยงเหนือ เป็นเงิน 26,650 บาท มีรายละเอียดโครงการ/กิจกรรม ดังนี้

**1. หลักการและเหตุผล**

 สุขอนามัยที่ดี ขึ้นอยู่กับความสมบูรณ์แข็งแรง และความสะอาดของร่างกาย ตลอดจนการออกกำลังกาย การพักผ่อนที่เพียงพอ เพื่อทำให้ร่างกายมีความสมบูรณ์ แข็งแรง และมีผลทำให้จิตใจเบิกบาน แจ่มใส สามารถดำรงชีวิตอยู่ในสังคมได้ อย่างมีความสุข เริ่มจากส่วนบนสุดของร่างกาย โรคที่พบบ่อยมากในเด็กนักเรียนอนุบาล ประถมศึกษา โดยเฉพาะนักเรียนหญิง พบว่า เกิดจากความไม่รักษาความสะอาดของร่างกาย เครื่องนอน เป็นต้น จากการสำรวจของเจ้าหน้าที่สาธารณสุขโรงพยาบาลนาโยง พบว่ามีนักเรียนหญิงที่เป็นเหา จำนวน 72 คน ด้วยเหตุนี้ทางโรงเรียนวัดจอมไตร จึงได้จัดทำศึกษาค้นคว้าภูมิปัญญาท้องถิ่น พบว่าใบน้อยโหน่ง ใบยอ สามารถกำจัดเหาได้ดี โดยไม่เป็นอันตรายและไม่มีอาการแพ้เหมือนใช้สารเคมีซึ่งอาจเป็นอันตรายต่อชีวิตได้ มาใช้ในการกำจัดเหา และอีกทั้งเป็นการส่งเสริมให้ผู้ปกครองและนักเรียนได้รู้จักใช้ภูมิปัญญาและสมุนไพรท้องถิ่น ในการรักษาเด็กที่เป็นเหาและป้องกันโรคเหาลดการระบาดต่อไป

 สุขภาพช่องปากมีความสัมพันธ์กับสุขภาพร่างกาย การดูแลสุขภาพช่องปากให้ดีจึงมีผลต่อการมีสุขภาพกายที่ดีด้วย ซึ่งมีผลกระทบถึงการเรียนรู้ของนักเรียนเป็นอย่างมาก แต่ปัญหาสุขภาพช่องปากนั้นไม่ได้มีสาเหตุเกิดจากภายในช่องปากเพียงเดียว แต่มีตัวปัญหาซึ่งเกิดจากสภาพสังคมและสิ่งแวดล้อมในปัจจุบันด้วย ปัจจัยร่วมหลายๆอย่างที่ส่งเสริมให้เกิดโรคนอกเหนือไปจากเชื้อโรคในช่องปาก เช่น อาจมาจากตัวบุคคลเองที่ขาดความรู้ความเข้าใจในเรื่องของสุขภาพช่องปากและการทำความสะอาดช่องปากของตนเอง การอยู่ในครอบครัวที่ขาดการดูแลเอาใจใส่ หรือสภาพความเป็นอยู่ของครอบครัวที่ไม่เอื้อต่อการใส่ใจสุขภาพช่องปาก การดูแลสุขภาพปากและฟันเป็นสิ่งที่ควรส่งเสริมให้นักเรียนได้กระทำเป็นกิจวัตรประจำวันให้ติดเป็นนิสัย

 โรคผิวหนัง กลากเกลื้อน เป็นสิ่งหนึ่งที่มักพบในตัวนักเรียนที่กำลังเข้าสู่วัยรุ่นตอนต้น ซึ่งเป็นเด็กที่กำลังศึกษาอยู่ในระดับชั้นมัธยมศึกษาตอนปลาย ความร้อนและความชื้นเป็นปัจจัยที่ทำให้
เกิดกลิ่นที่ไม่พึงประสงค์ เนื่องจากกลิ่นตัวเกิดจากการสะสมของเชื้อแบคทีเรียจากเหงื่อ จากเชื้อราตามผิวหนัง เสื้อผ้า เชื้อแบคทีเรียที่รวมกับเหงื่อเกิดการหมักหมมส่งกลิ่นไม่พึงประสงค์ออกมา มือก็เป็นอีกหนึ่งแหล่งแพร่เชื้อโรคต่างๆ ได้ เมื่อใช้มือหยิบจับอาหาร หรือสิ่ง ของต่างๆ และมือสามารถนำเชื้อโรคไปปนเปื้อนสิ่งของรอบๆ ตัว ทำให้ผู้อื่นได้รับเชื้อโรคไปด้วยการล้างมือให้สะอาดอย่างถูกวิธี จึงเป็นวิธีที่มีความสำคัญ เพื่อป้องกัน ไม่ใช้เชื้อโรคต่างๆ เข้าสู่ร่างกาย นับว่าปัญหาดังกล่าวขัดขวางการเรียนรู้ของนักเรียนในห้องเรียน อีกทั้งยังลดความมั่นใจในตัวเองของนักเรียนที่มีกลิ่นนั้นด้วย ซึ่งทางโรงเรียนวัดจอมไตร เล็งเห็นว่าปัญหาที่กล่าวมาข้างต้นมีความจำเป็นเร่งด่วนที่ต้องแก้ไขให้ทันท่วงที

**2. วัตถุประสงค์/ตัวชี้วัด**

2.1 เพื่อกำจัดเหาในนักเรียนหญิง โดยใช้แชมพูสมุนไพร

 2.2 เพื่อส่งเสริมให้นักเรียนดูแลสุขภาพช่องปากโดยการแปรงฟันหลังอาหารที่ถูกวิธีและมีประสิทธิภาพ

 2.3 ลดปัญหาเด็กนักเรียนที่มีกลิ่นตัวและแก้ปัญหา โรคผิวหนัง กลาก เกลื้อน โดยนำสมุนไพรพื้นบ้านมาทำสบู่รักษาโรค

**3. เป้าหมาย**

 กลุ่มเป้าหมาย : นักเรียนชั้นประถมศึกษาปีที่ 3 – 6 จำนวน 40 คน

**4.วิธีดำเนินการ**

 4.1เสนอโครงการเพื่อขออนุมัติ

 4.2 ประชุมชี้แจงเจ้าหน้าที่และผู้ที่เกี่ยวข้องเพื่อวางแผนการดำเนินงานร่วมกันซึ่งได้กำหนดกิจกรรมดังนี้

 ⚫ **กิจกรรมย่อยที่ 1** แก้ปัญหาและป้องกันเหา

 - ให้ความรู้เรื่องการทำแชมพูกำจัดเหาจากสมุนไพร

 - ปฏิบัติการทำแชมพูสระผมกำจัดเหาจากสมุนไพรใบน้อยโหน่งกับใบยอ

 - แจกแชมพูกำจัดเหาให้ผู้ปกครองเพื่อให้การกำจัดเหาที่บ้านเป็นไปอย่างต่อเนื่อง

 - กำจัดเหาให้นักเรียนที่โรงเรียนทุกวันศุกร์โดยติดต่อกันจำนวน 10 ครั้ง

 ⚫ **กิจกรรมย่อยที่ 2** การดูแลผิวหนัง

 - ให้ความรู้เรื่องการดูแลสุขอนามันส่วนบุคคล

 - ให้ความรู้เรื่องการทำสบู่สมุนไพรกำจัดกลิ่นตัวและปฏิบัติการทำสบู่

 - แจกสบู่สมุนไพรกำจัดกลิ่นตัว ให้นักเรียนกลับไปใช้ที่บ้าน

 - ให้ความรู้เรื่องการล้างมืออย่างถูกวิธี

 - นักเรียนฝึกล้างมืออย่างถูกวิธีตามขั้นตอนที่กำหนด

 4.3 แต่งตั้งคณะทำงาน ประกอบด้วย ครู คณะกรรมการสภานักเรียน ผู้ปกครองเพื่อจะได้ร่วมกันจัดทำโครงการ ตามแนวทางที่กำหนดไว้

 4.4 คณะทำงานร่วมกันดำเนินกิจกรรมตามโครงการ

 4.5 ติดตามและประเมินผลการดำเนินงาน

 - รายงานหน่วยงานที่สนับสนุนงบประมาณและผู้ที่เกี่ยวข้องการติดตามและการประเมินผล

**5. ระยะเวลาดำเนินการ**

เริ่มโครงการ ตุลาคม 2563 – มีนาคม 2564

**6. สถานที่ดำเนินการ**

 โรงเรียนวัดจอมไตร อำเภอนาโยง จังหวัดตรัง

**7.** **งบประมาณ**

 จากงบประมาณกองทุนหลักประกันสุขภาพองค์การบริหารส่วนตำบลนาโยงเหนือ จำนวน 26,650 บาท รายละเอียด ดังนี้

 - ค่าป้ายโครงการ 1 ป้าย เป็นเงิน 500 บาท

 - ค่าตอบแทนวิทยากร 6 ชั่วโมงๆ 600 บาท เป็นเงิน 3,600 บาท

 - ค่าอาหารกลางวัน จำนวน 50 คน จำนวน มื้อๆละ 80 บาท เป็นเงิน 4,000 บาท

 - ค่าอาหารว่าง จำนวน 50 คน จำนวน มื้อ ๆละ 25 บาท เป็นเงิน 2,000 บาท

 - ค่าวัสดุ/อุปกรณ์ ในการทำสื่อและฝึกปฏิบัติ

 ⚫ กิจกรรมย่อยที่ 1 แก้ปัญหาและป้องกันเหา เป็นเงิน 4,000 บาท

 ⚫ กิจกรรมย่อยที่ 2 อนามัยในช่องปาก เป็นเงิน 5,000 บาท

 ⚫ กิจกรรมย่อยที่ 3 การดูแลผิวหนัง เป็นเงิน 5,000 บาท - ค่าจัดทำเอกสารและวัสดุอื่นๆที่เกี่ยวข้อง เป็นเงิน 3,350 บาท

 **รวมทั้งสิ้น 26,650.- (สองหมื่นหกพันหกร้อยห้าสิบบาทถ้วน)**

 **หมายเหตุ** ทุกรายการถัวเฉลี่ยกันได้

**8. ผลที่คาดว่าจะได้รับ**

8.1 นักเรียนหญิงในโรงเรียนวัดจอมไตรได้รับการกำจัดเหาอย่างต่อเนื่อง

 8.2 นักเรียนตระหนัก เห็นความสำคัญต่อการแปรงฟันให้สะอาดและถูกวิธี และทำให้ปัญหาโรคฟันผุและเหงือกอักเสบลดลง

 8.3นักเรียนมีปัญหากลิ่นตัวและโรคผิวหนังลดลงและสามารถทำสบู่สมุนไพรเพื่อลดกลิ่นตัวได้ และ

 8.4 นักเรียนมีสุขภาพอนามัยที่ดีและมีความมั่นใจในตนเองมากขึ้น

**ภาพประกอบโครงการ**







